Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Адвокат Александар Огненовски од Скопје, поднесена против Решение на ЈП Водовод и канализација–Скопје, по предметот Барање за пристап до информации од јавен карактер, на ден 13.08.2025 година, го донесе следното:

**Р Е Ш Е Н И Е**

1. Жалбата изјавена од Адвокат Александар Огненовски од Скопје, поднесена против Решението на ЈП Водовод и канализација–Скопје бр.0302-1837/10 од 03.07.2025 година, заведена во Агенцијата со бр.08-149 од 29.07.2025 година, по предметот Барање за пристап до информации од јавен карактер, **СЕ УВАЖУВА.**
2. **СЕ ЗАДОЛЖУВА Имателот на информации да му ги достави бараните информации во делот од точка 4 од Барањето на Барателот на начин и во форма наведени во Барањето.**
3. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Адвокат Александар Огненовски од Скопје, како што е наведено во Жалбата, на 28.02.2025 година поднел Барање за пристап до информации од јавен карактер до ЈП Водовод и канализација - Скопје, со кое побарал по пошта или преку е-маил, да му се достави писмено известување од следните информации:

## „1. Дали ЈП Водовод и канализација Скопје има претпено штета по основ на неутужени сметки кои застареле по закон а за истите од страна на доверителот ЈП Водовод и каналлизација Скопје не се иницирани соодветни постапки за наплата со кој би се прекинал рокот за настапување на застареност и во кој износ е штетата???, имајќи го предвид известувањето бр. 0302-778/2 на ЈП Водовод и канализација Скопје од 22.11.2024 година, каде НЕСПОРНО потврдувате дека од страна на ЈП Водовод и канализација Скопје во месец Октомври 2024 година НЕ СЕ ДОСТАВЕНИ Предлози за издавање на нотарски платни налози до надлежни нотари!!!

## 2. Кога и колку платни налози за домаќинства се поднесени од страна на доверител ЈП Водовод и канализација Скопје, после Октомври 2024 година и кој избрани адвокати и нотари постапувале по истите, ангажирани од страна на ЈП Водовод и канализација Скопје???

## 3. Кога и колку платни налози за стопанство се поднесени од страна на доверител ЈП Водовод и канализација Скопје, после Октомври 2024 година и кој избрани адвокати и нотари постапувале по истите, ангажирани од страна на ЈП Водовод и канализација Скопје???

## 4. Колку изнесува вкупниот финансиски надомест што го платило или треба да го плати ЈП Водовод и канализација Скопје за наведените утужувања на избраните адвокати и нотари???“

## Имателот на информации на ова Барање со Решение од 12.03.2025 година го одбил барањето на Барателот , поради што Барателот на информацијата, во законски предвидениот рок, поднел Жалба заведена во Агенцијата со бр.08-149 на 07.04.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-149 од 07.05.2025 година со кое истата **ЈА УВАЖИ оспореното Решение на Имателот на информации од 12.03.2025 година го поништи и прeдметот го врати на повторно постапување пред првостепениот орган,** посочувајќи му на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер односно дека бараната информација може да ја достави во поинаква форма, согласно член 10 став 2 од Упатството за спроведување на Законот за слободен пристап до информации од јавен карактер.

Постапувајќи по Решението на Агенцијата, Имателот на информации при повторното постапување донел Решение бр.0302-1837/6 од 22.05.2025 година со кое повторно го одбива Барањето на барателот наведувајќи дека: „...Врз основа на член 25 од статутот на ЈП Водовод и канализација Скопје, а во врска со член 8 член 9 и член 10 од Законот за слободен пристап до информации од јавен карактер, Управниот одбор на ЈП Водовод и канализација – Скопје на својата седница одржана на 14.05.2025 година донесе Одлука за утврдување на листа на информации од јавен карактер од надлежност на ЈП Водовод и канализација–Скопје арх.бр.0202-4150/5 од 14.05.2025 година...Согласно донесената одлука бараната информација не претставува информација од јавен карактер...”

Незадоволен од вака донесеното решение Барателот на информации, повторно достави Жалба до Агенцијата, заведена со бр.08-149 на 04.06.2025 година. Во жалбените наводи истакнува: „…Видно од оспореното Решение, имателот на информацијата се повикал дека истото е донесено врз основа на чл.20 ст.1 и ст.2 од Законот за слободен пристап до информации од јавен карактер, но при донесувањето на оспореното решение не ги применил одредбите од став 3 од Законот....каде законодавецот јасно навел дека решението треба да содржи образложение за причините кои барањето е одбиено!!!... имателот на информацијата...се повикува на интерна одлука...нивното законско овластување да наплаќаат надомест за потрошена вода за што издаваат месечни сметки во кој е јасно изразена висината на истите и рокот за плаќање и законско право, но и обврска е да се иницираат соодветни постапки за наплата на долгуваните износи, секое непостапување или постапување на наведеното а кое уште еднаш напоменуваме е право но и законска обврска на јавното претпријатие значи директна штета на самото јавно претпријатие но и на граѓаните на Град Скопје кои имаат право на добивање на бараните информации...”

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи и донесе Решение бр.08-149 од 17.06.2025 година, со кое Решението на Имателот на информации бр.0302-1837/6 од 22.05.2025 година, го поништи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението**.

Постапувајќи по Решението на Агенцијата, Имателот на информации на 03.07.2025 година до Агенцијата преку електронски допис достави Решение бр.0302-1837/10 од 03.07.2025 година, заведен во Агенцијата со бр.08-149.

Со Решението бр.0302-1837/10 од 03.07.2025 година, Имателот на информации Барањето на барателот го одбрува и меѓу другото наведува дека: „...согласно насоките на Агенцијата за заштита на правото на слободен пристап до информациите од јавен карактер надлежниот Сектор во ЈП Водовод и канализација...со ова решение му ги доставуваме на барателот на информација:

1.ЈП Водовод и канализација нема претрпено штета по основ на неутужени сметки кои застареле по закон бидејќи врши континуирано утужување на побарувањата.

2.По месец октомври 2024 за неплатени сметки од домаќинства и мало стопанство поднесени се вкупно:

-18.810 Предлози за донесување решение за издавање на нотарски платен налог со вредност поголема од 6.000,00 денари и -11.417 Предлози за донесување решение за издавање на нотарски платен налог со вредност поголема од 6.001,00 денар. Предлозите се поднесени кај следните нотари: Агрон Арслани, Ана Дојчиновска, Анета Петровска Алексова...Наташа Велеска Предлозите за донесување решение за издавање на нотарски платен налог со главен долг до 6.000,00 денари се изработени од страна на Одделението за нормативни и правни работи во претпријатието, додека предлозите со главен долг поголем од 6.001,00 денар се изработени од следните адвокати и адвокатски друштва: Адвокат Билјана Панова, Адвокат Виктор Цветковски...Адвокат Иван Поповски.

3.По месец октомври 2024 година за неплатени сметки од стопанство поднесени се вкупно: -8 Предлози за донесување решение за издавање на нотарски платен налог со главен долг до 6.000,00 денари и -9 Предлози за донесување решение за издавање на нотарски платен налог со главен долг поголем од 6.001,00 денар. Предлозите за донесување решение за издавање на нотарски платен налог со вредност до 6.000,00 денари се изработени од страна на Одделението за застапување во претпријатието, додека предлозите со вредност над 6.001,00 денар се изработени од Адвокат Петар Петровски и истите се поднесени кај нотар Анета Петровска Алексова...Во врска со спроведувањето на тест на штетност, службените лица во ЈП Водовод и канализација сметаат дека сите информации што со ова решение ги доставуваме до барателот на информација се информации од јавен карактер и поради тоа што не се одбива барањето, не е потребно да се спроведе Тест на штетност”

Незадоволен од донесеното Решение, Барателот на информации на 29.07.2025 година електронски до Агенцијата повторно достави Жалба заведена со бр.08-149, во која наведува:„..ВООПШТО имателот на информациите ЈП Водовод и канализација (односно службените лица за посредување на информации од јавен карактер ) НЕ ОДГОВОРИЛЕ на точка 4 од Барањето, односно КОЛКУ ИЗНЕСУВА ФИНАНСИСКИОТ НАДОМЕСТ ШТО ГО ПЛАТИЛО ИЛИ ТРЕБА ДА ГО ПЛАТИ ЈП ВОДОВОД И КАНАЛИЗАЦИЈА СКОПЈЕ ЗА НАВЕДЕНИТЕ УТУЖУВАЊА НА ИЗБРАНИТЕ АДВОКАТИ И НОТАРИ... “

Агенцијата, со електронски допис бр.08-149 од 30.07.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации до Агенцијата на 05.08.2025 година, електронски достави Одговор на жалба со бр.0302-1837/12 од 05.08.2025 година, во кој наведува дека: „... во жалбата од страна на барателот која е предмет на овој одговор на жалба е нејасно што дополнително побарува барателот од ЈП Водовод и канализација –Скопје. Односно согласно насоките на Агенцијата за заштита на правото на слободен пристап до информациите од јавен карактер изготвивме Решение кое уредно е примено од жалителот со сите расположиви податоци кои ни беа доставени до сслужбените-овластени лица...”

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи во предметот, истата **ја уважи и го задолжи Имателот на информации на Барателот да му ја достави бараната информација во делот под точка 4 од Барањето на начин и во форма наведени во Барањето, во рок од 15 дена од денот на доставување на Решението**, поради следното:

Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер, со тоа што со оспореното Решение на Барателот не му ги доставил целосно бараните информации **на начин и во форма наведени во Барањето**.

Агенцијата за заштита на правото на слободен пристап до информациите од јавен карактер утврди дека Имателот на информации отпочнал првостепена постапка по Барање за пристап до информации од јавен карактер согласно член 20 став 1 од Законот за слободен пристап до информации од јавен карактер, иако донел Решение со кое се уважува Барањето на Барателот не му ги доставил бараните информации на начин и во форма наведени во Барањето односно не **му ја доставил бараната информација под точка 4 од Барањето**.

Во конкретниот случај, Имателот на информации е должен да постапи согласно укажувањата на Агенцијата и на барателот да му ги достави во целост бараните информации, **на начин и во форма наведени во Барањето**.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата